เปิดหน่วยบริการประชาชนปฏิบัติการฝนหลวงกู้ภัยแล้ง ควบคู่ปฏิบัติการแก้ไขปัญหาฝุ่นละออง ปัญหาหมอกควัน
นายสำเริง แสงภู่วงค์ อธิบดีกรมฝนหลวงและการบินเกษตร เปิดเผยถึงแผนปฏิบัติการฝนหลวง ช่วยบรรเทาภัยพิบัติทางธรรมชาติและแก้ไขปัญหาภัยแล้ง ปี 2565 ว่า จากการประเมินสถานการณ์และวิเคราะห์พื้นที่เสี่ยงภัยแล้งร่วมกับหลายหน่วยงานที่เกี่ยวข้อง เบื้องต้นคาดการณ์ว่าปีนี้หน้าแล้งจะน้อยกว่าปีที่ผ่านมา ซึ่งกรมฝนหลวงฯ ติดตามสภาพอากาศเป็นประจำอย่างต่อเนื่อง โดยเฉพาะในพื้นที่ภาคเหนือและภาคตะวันออกเฉียงเหนือ เนื่องจากไม่มีแหล่งน้ำขนาดใหญ่จำเป็นต้องมีการผันน้ำ เพื่อประกอบการวางแผนการจัดตั้งหน่วยปฏิบัติการฝนหลวง เพื่อให้สามารถบินทำฝนช่วยเหลือได้ครอบคลุมทุกพื้นที่ โดยเฉพาะพื้นที่การเกษตรที่อยู่นอกเขตชลประทาน โดยในวันนี้ (3 มี.ค.) นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้เป็นประธานในพิธีเปิดปฏิบัติการฝนหลวงกู้ภัยแล้งประจำปี 2565 ณ โรงเก็บเครื่องบิน 7 สนามบินนครสวรรค์ จังหวัดนครสวรรค์  ซึ่งเป็นการเปิดหน่วยบริการช่วยเหลือประชาชนในช่วงหน้าแล้งอย่างเป็นทางการ ภายใต้ปฏิบัติการฝนหลวงสู้ภัยแล้ง ที่จังหวัดนครสวรรค์ เพื่อช่วยเหลือประชาชนให้ครอบคลุมทั่วประเทศ หลังนำร่องปฏิบัติการในพื้นที่ภาคเหนือและภาคตะวันออกเฉียงเหนือไปแล้ว ซึ่งมีการเตรียมความพร้อมอากาศยานของกรมฝนหลวงและการบินเกษตรจำนวน 30 ลำ และได้รับการสนับสนุนอากาศยานจากกองทัพอากาศร่วมปฏิบัติการฝนหลวงอีก 3 ลำอธิบดีกรมฝนหลวงและการบินเกษตร กล่าวด้วยว่า นอกจากแผนปฏิบัติการช่วยบรรเทาภัยพิบัติทางธรรมชาติและแก้ไขปัญหาภัยแล้งแล้ว อีกหนึ่งในมาตรการคือ การพิจารณานำฝนหลวงมาช่วยลดค่าฝุ่นละอองและหมอกควัน โดยในช่วงที่มีสภาพปัญหาหมอกควันและฝุ่นละอองโดยเฉพาะ PM10 , PM2.5 ที่มีค่าเกินค่ามาตรฐานและส่งผลกระทบต่อสุขภาพของประชาชน การปฏิบัติการฝนหลวง จึงเป็นอีกทางเลือกในการแก้ปัญหา แต่หากสภาพอากาศมีความชื้นต่ำ การวางแผนปฏิบัติการในขั้นตอนการก่อเมฆ เพื่อให้ท้องฟ้าบริเวณที่มีปัญหาหมอกควัน มีเมฆเพิ่มมากขึ้นเพื่อจะสามารถดูดซับฝุ่นละอองที่ลอยอยู่เหนืออากาศบริเวณนั้น ก็เป็นการลดปริมาณหมอกควัน-ฝุ่นละอองได้อีกทางหนึ่ง